b'\n_START_ARTICLE_\nRastrska grafika\n_START_PARAGRAPH_\nRastrska grafika (tudi bitna grafika) je v ra\xc4\x8dunalni\xc5\xa1ki grafiki na\xc4\x8din shranjevanja slike z mno\xc5\xbeico slikovnih pik v obliki 2D matrike. Slika je v ra\xc4\x8dunalnikovem pomnilniku shranjena kot matrika s podatki (kot so barva in intenziteta) za vsak piksel (slikovni element oziroma posamezno piko) slike. Ko se transformira (pove\xc4\x8da, zavrti, raztegne itd.), postane rastrska grafika nazob\xc4\x8dana, pokvari pa se lahko tudi lo\xc4\x8dljivost slike. Rastrska grafika se po navadi uporablja v programih za slikanje. Tovrstni programi uporabniku omogo\xc4\x8dajo izdelavo slik na ra\xc4\x8dunalnikovem zaslonu na podoben na\xc4\x8din, kot da bi slikal na papir ali slikarsko platno._NEWLINE_Ra\xc4\x8dunalni\xc5\xa1ka grafika se veliko uporablja pri ra\xc4\x8dunalni\xc5\xa1ko podprtem na\xc4\x8drtovanju (CAD) ter generiranju modelov in simulacij v tehniki, meteorologiji, medicini in kirurgiji ter na drugih podro\xc4\x8djih znanosti. Nedavni razvoj programske opreme je omogo\xc4\x8dil, da lahko sodelavci z nasprotnih strani sveta kompleksne trirazse\xc5\xbene ra\xc4\x8dunalni\xc5\xa1ke modele obdelajo na obi\xc4\x8dajnih, med seboj povezanih, osebnih ra\xc4\x8dunalnikih (PC-jih), ne pa na mo\xc4\x8dnih delovnih postajah kot doslej.'